Fronterne mellem Danmark og Rusland er trukket skarpt op. Ruslands ambassadør beskylder i et opsigtsvækkende tweet samtlige af Folketingets partier for at være russofober.

I en længere officiel erklæring på den russiske ambassades hjemmeside uddyber Mikhail Vanin kritikken:

- Russofobiske udsagn i danske medier er ikke en overraskelse for os, skriver han blandt andet og beskylder især medierne for at have en antipati overfor russerne, lyder det blandt andet.

Hele balladen er opstået, fordi chefen for Forsvarets Efterretningstjeneste (FE), Lars Findsen, i tirsdagens Berlingske advarede om mulig russisk indblanding i et kommende folketingsvalg.

En række danske politikere fra hele det ideologiske spektrum har været ved tasterne på sociale medier og i medierne for at kritisere det, de mener, er en indrømmelse for intention om indblanding fra russisk side.

Blandt andre udenrigsminister Anders Samuelsen (LA), Venstre udenrigsordfører, Michael Aastrup, Socialdemokraterne Morten Bødskov og Peter Hummelgaard har kritiseret den russiske ambassadørs udtalelser.

Det fik kort efter Mikhail Vanin til at reagere ved at skrive følgende på Twitter:

- Eftersom der ingen forskel er på den russofobiske tilgang hos den danske regering og opposition, giver det ingen mening at blande sig i danske valg.

Senest har den russiske ambassade delt et link fra det prorussiske medie Russia Today, der skriver, at russerne agter at inspicere en dansk militærinstitution.

Læs også : Korrespondent om kras russisk ambassadør: Han gør bare sin pligt

'Ytringsfriheden, når den er bedst'

Berlingske bragte en opfølgning på historien, hvor ambassadøren kaldte det "meningsløst" at blande sig i et dansk valg. Avisen bragte en del, men ikke tilstrækkeligt af den erklæring, Vanin havde skrevet, hvis man altså spørger den russiske ambassade:

- Endnu engang er det lykkedes Berlingske at overraske os. I går bad de om ambassadørens kommentar til den påståede russiske indblanding i et dansk valg. Det ser ud til, at avisen ikke havde mod til at offentliggøre den fulde version af vores erklæring i dagens avis. Ytringsfriheden, når den er bedst, skriver den russisk ambassade i Danmark på Twitter.

Avisens journalist forklarede, at man havde modtaget erklæringen for sent i forhold til deadline, og at man ville bringe et fuldt udskrift af erklæringen. Det kan læses her. Berlingske tilbød også, at ambassadøren kunne stille op til et interview og uddybe erklæringen.

Dermed har Mikhail Vanin og ambassaden altså lagt sig ud med både en landsdækkende avis og en række danske politikere.

Spørger man seniorforsker ved DIIS Flemming Splidsboel, der følger russiske forhold tæt, er det et forsøg på at afvise af kritikken, som den russiske ambassadør kommer med:

- Jeg har godt set de kommentarer, der er kommet, som hævder, at det er en indirekte indrømmelse af, at man blander sig i valg andre steder, og at man godt kunne finde på at gøre det i Danmark, siger Splidsboel og fortsætter:

- Det er da meget sjovt, og måske er det en form for fortalelse, men som jeg læser det, er det forsøg på at afvise de beskyldninger, der er kommet specifikt fra Forsvarets Efterretningstjeneste.

Læs også : Russisk ambassade: Meningsløst at blande sig i dansk valg

Rusland vil gerne have en dansk allieret

Krisen mellem Vesten og Rusland brød for alvor ud, efter russerne i 2014 valgte at annektere den ukrainske Krim-halvø. Det fik blandt andet EU-landene og USA til at indføre økonomiske sanktioner mod Rusland.

Forholdet til Rusland led endnu et knæk, efter at et passagerfly fra Malaysian Airlines i 2014 blev skudt ned over et område i Ukraine, der blev styret af prorussiske separatister. Den officielle undersøgelseskommission har efterfølgende fastslået, at det missilbatteri, der blev brugt til at skyde flyet ned, kom fra Kursk i Rusland.

Senest har forgiftningen af den tidligere russiske spion Sergej Skripal i Sydengland ført til nye, diplomatiske stridigheder mellem Vesten og Rusland.

Flemming Splidsboel, hvad lægger du i, at ambassaden bruger udtrykket ’russofobi’?

- Det er en del af en kommunikationsstrategi fra Moskvas side, det er der ingen tvivl om. Der er lavet undersøgelser i brugen af ordet ’russofob’ i russiske medier, og der kan man se, at brugen er eksploderet de senere år, siger Splidsboel.

Russerne vil gerne finde fodslag med et dansk parti, fordi der ifølge Splidsboel er en lang række initiativer i dansk politik, der optager russerne:

- EU-sanktionerne mod Rusland er et af dem, og den store gasledning, Nordstream 2, der skal gå gennem dansk farvand, er et andet, siger han.

Men der er ikke mange partier, hvis nogen, i Danmark, der kan betegnes som prorussiske, og som har en dagsorden, der flugter med Rusland. Meningsmålinger viser, at danskerne er blandt de mest kritiske i EU over for Rusland.

- Der er nogle enkelte fra Dansk Folkeparti, der ikke mener, at sanktionerne har nogen effekt, og derfor burde vi droppe dem. De mener også, at vi ligeså godt kan anerkende Krim som en del af Rusland, fordi det er sådan, forholdene er. Der er også sammenfald på visse områder fra venstrefløjen, for eksempel Enhedslisten, der flugter med russisk politik.